Tarybos sprendimas
1984 m. birželio 28 d.
dėl Susitarimo dėl bendradarbiavimo sprendžiant Šiaurės jūros taršos nafta ir kitomis kenksmingomis medžiagomis klausimus sudarymo
(84/358/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi pirmose dvejose Europos Bendrijų veiksmų programose dėl aplinkos [3] pabrėžiama kovos su jūrų tarša apskritai svarba Bendrijai ir, inter alia, numatomos Bendrijos priemonės, skirtos spręsti transporto ir laivybos sukeltos taršos klausimus; kadangi jose nurodyta, kad jūros vandens apsauga yra prioritetinis klauismas siekiant išsaugoti gyvybiškai svarbią ekologinę pusiausvyrą,
kadangi trečioje Bendrijos veiksmų programoje dėl aplinkos [4], kurios bendrąsias gaires Europos Bendrijų Taryba ir Taryboje susirinkę valstybių narių Vyriausybių atstovai patvirtino 1983 m. vasario 7 d., visų pirma pripažįstama, kad reikia geresnės aplinkosaugos problemų Šiaurės jūroje sprendimo koordinavimo politikos;
kadangi Taryba 1981 m. gegužės 19 d. sprendimu įgaliojo Komisiją vesti derybas dėl Europos ekonominės bendrijos prisijungimo prie 1969 m. birželio 9 d. Susitarimo dėl bendradarbiavimo sprendžiant Šiaurės jūros taršos nafta klausimus;
kadangi remiantis 1983 m. rugsėjo 9 d. Tarybos sprendimu, 1983 m. rugsėjo 13 d. buvo pasirašytas Susitarimas dėl bendradarbiavimo sprendžiant Šiaurės jūros taršos nafta ir kitomis kenksmingomis medžiagomis klausimus;
kadangi Bendrijai reikia patvirtinti šį Susitarimą, kad kartu su valstybėmis narėmis, nepažeidžiant jų vaidmens, kurį jos iki šiol atliko pagal 1969 m. birželio 9 d. susitarimą, ji galėtų dalyvauti keičiantis informacija bei atliekant bendrus tyrimus ir tokiu būdu įvykdyti pirmiau minėtus uždavinius; kadangi tai neturi įtakos būsimiems Bendrijos aktams;
kadangi 1983 m. rugsėjo 13 d. Susitarimu numatytas keitimasis informacija, bendri tyrimai ir bendradarbiavimas jūroje pagal savo pobūdį nesudaro bendrų taisyklių, kurias galėtų paveikti kiti valstybių narių šioje srityje sudaromi susitarimai,
NUSPRENDĖ:
1 straipsnis
Europos ekonominės bendrijos vardu patvirtinimas Susitarimas dėl bendradarbiavimo sprendžiant Šiaurės jūros taršos nafta ir kitomis kenksmingomis medžiagomis klausimus.
Susitarimo tekstas pridedamas prie šio sprendimo.
2 straipsnis
Tarybos pirmininkas deponuoja Susitarimo 18 straipsnyje numatytą dokumentą.
Priimta Liuksemburge, 1984 m. birželio 28 d.